Ĉi tiu artikolo estas verkita en Esperanto-Vikipedio kiel la unua el ĉiuj lingvoj en la tuta Vikipedia projekto.

**Léon Paul Charles COGEN** [kogen] (naskiĝis la 18-an de septembro 1876 en Gent, mortis en oktobro 1944 en Ninove) estis belga doktoriĝinta juristo, advokato, poste pacjuĝisto en Ninove kaj belga esperantisto kaj stenografiisto, membro de la Lingva Komitato, ofta kunlaboranto de Belga Esperantisto. Li estis filo de la artpentristo Alphonse (Alfons) Cogen (1842 - Gent, 1921). Lia edzino estis muzikistino Jenny Van Rysselberghe (naskiĝis la 31-an de decembro 1879 en Kortrijk, mortis la 18-an de februaro 1966 en Concepción, Ĉilio).

Cogen scipovis eŭropajn lingvojn (krom la slavajn). Li estis elpensinto de kalendar-reformo, pri kiu li ankaŭ prelegis dum Somera Universitato en 1928.

Esperanto kaj stenografio
-------------------------

Subskribo de Léon Cogen, 1905
Esperantisto Cogen ekinteresiĝis pri Esperanto ekde decembro 1898 post legado de artikoloj de Charles Lemaire en *Le Petit Bleu*. Li estis vicprezidanto de Belga Ligo Esperantista (BLE) kaj prezidis belgajn Esperanto-kongresojn post la unua mondmilito. Cogen ankaŭ estis prezidanto de Internacia Asocio de Esperantistaj Stenografiistoj (IAES) kaj redaktis la periodaĵon *Internacia Stenografiisto*. Li klopodis enigi Esperanton en la internaciajn kongresojn de stenografio.

Verkoj
------

Cogen postlasis prozajn kaj versajn tradukojn el la nederlanda kaj franca lingvoj kaj multajn originalaĵojn kaj Esperantigojn de kantmuzikaĵoj; parto estis konservita en la Esperanto-Fondaĵo Cesar Vanbiervliet. En 1922 li verkis ma mobreton "*La demando pri la plibonigo de l' Muzikskribo kaj ĝia solvo per la Aŭtonoma Muzikskribado"*, kies propagandon prizorgis eta societo kreita de li en 1924. Li kontribuis al *Belga Esperantisto* kaj *Suno Hispana*.

  

* *Notions fondamentales de la langue auxiliaire internationale Esperanto, précédées du «Discours Liégeois». Eld. J. Decoquibus,Andenne, 1921, 32 paĝoj 15,5 X 12 cm.*

|  |
| --- |
|  |
| Citaĵo | 

|  |
| --- |
| **„** La eldonisto presigis broŝurforme la serion da artikoloj de nia bonega belga pioniro Cogen jam aperintaj en la gazeto «Le Mosan», esperante tiel kunlabori al la disvastigo de la bela kaj utila lingvo Esperanto en lia regiono kaj eĉ ekster ĝi. Ni kore g ratu las S-ron Decoquibus pro lia iniciativo. **"** |
| — Belga Esperantisto n087 (maj 1922) |

 |

* *La Demando pri la plibonigo de la muziko skribo kaj ĝia solvo per aŭtonoma muziknotado (Historio de la Muzikskribo kaj de la ĉefaj provoj pri plibonigo)*. Eld. Belga Esperantisto, Antwerpen, 1922. 8 paĝoj 22 5 X 14.5 cm.
* *Kelkaj Prozaj kaj poeziaj perloj el diversaj lingvoj* tradukitaj de L. Cogen, skribitaj en Stenografio Duploye-Flageul. Eld. de Esperanto-Stenografio, Issy-les-Moulineaux, 1931, 16 pĝ.

Vidu ankaŭ
----------

* Esperanto-movado en Belgujo
* Historio de Esperanta stenografio

Referenco
---------

1. ↑  *De Denderklok*, 22 oktober 1944, Afsterven van den Heer Vrederechter
2. ↑  *Belga Esperantisto*, novembro-decembro 1921, p. 210

Eksteraj ligiloj
----------------

* Kategorio Leon Paul Charles Cogen en la Vikimedia Komunejo (Multrimedaj datumoj)

* *Enciklopedio de Esperanto*/C en sia originala formo en la Interreto
* *Enciklopedio de Esperanto* en elŝutebla versio (PDF).
* Libroj[*rompita ligilo*] de kaj pri Léon Cogen en la Kolekto por Planlingvoj kaj Esperantomuzeo
* Artikoloj de kaj pri Léon Cogen en Elektronika Bibliografio de Esperantaj Artikoloj (EBEA)